Werker se oë en mond toegebind tydens aanvalFoto: Verskaf. Minstens ses verdagtes het Dinsdagoggend ŉ werker en ŉ vrou op ŉ kleinhoewe in Redcliffe in Verulam in KwaZulu-Natal aangeval. Reaction Unit South Africa (Rusa) het in ŉ verklaring op hul Facebook-blad gesê ŉ 33-jarige Mosambiekse man wat buite die huis gewerk het, is omstreeks 10:43 deur sewe gewapende verdagtes voorgekeer. “Sy werkgewer, ŉ vrou (63), wat pas by die huis opgedaag het, is met ŉ vuurwapen aangehou en in ŉ stoor ingedwing. Hulle het haar gedwing om die motorsleutels te oorhandig en vir haar gesê sy gaan doodgemaak word,” lui die verklaring. Lede van Rusa het die werker byna een kilometer ver van die toneel aangetref, met sy mond en oë wat toegebind was met maskeerbank en foelie. “Paramedici het die maskeerband verwyder en die man, wat onbeheersd gehuil het, behandel. Hy het later die beamptes ingelig dat sewe verdagtes hom aangehou het en gedreig het om hom dood te maak.” Die verdagtes het hom glo aan die agterkant van die huis gelos. Verskeie waardevolle items is tydens die aanval gesteel en die verdagtes het van die toneel gevlug toe hulle sien die manlike slagoffer het ontsnap en hulp begin soek. Kol. Thembeka Mbhele, woordvoerder van die polisie, het gesê ŉ saak van poging tot huisroof is aanhangig gemaak. Volgens Mbhele was die verdagtes met vuurwapens en messe gewapen en het hulle te voet van die toneel gevlug. Volgens Mbhele is die werker op die toneel vir skok behandel. Geen skote is tydens die misdaad afgevuur nie en niemand is nog in verband met die voorval in hegtenis geneem nie. Volgens Rusa is daar voorheen gepoog om die huis aan die brand te steek terwyl die vrou steeds binne was.